虞城早起道中寄公秉幕府諸友
作者：劉摰
朝代：宋

paragraphs: 屋角一夜羣枯號，曉來曠野風如刀。
峩峩殘雪路摧馬，格格寒氣冰生袍。
四支僵痺非我有，況彼鞭鞚難持操。
天東朝日凍應澀，亦戀暘谷猶深韜。
居常誰不事行役，我行適此時令遭。
因思都府盛僚友，人物一一皆賢豪。
想今酣寢夢方足，初離密幄驚寒朝。
左承右侍各以職，氣語蘭臭顔如桃。
奉持巾匜事盥櫛，傅唇澤面供香膏。
不容髮綠一點變，亟以寶鑷爭除薅。
炎爐卻坐日當卯，進酒爲壽傾葡萄。
捋鬚束带欲出戶，問訊分付猶忉忉。
體舒意適自穩暖，洋然盛氣虹霓高。
此時豈復念寒旅，嗟我勞佚何相遼。
入趨留守退幕府，坐据大案臨諸曹。
曹司進若魚在貫，文書盈抱紛牛毛。
爭前鬭敏請莅職，硏磨濃墨揮長毫。
左手鈐前右摘尾，落紙葉葉如翻濤。
逢姓書字且不給，何暇可否知根巢。
坐中耳目已煩困，庭下敲扑仍喧囂。
伏膺胝手腕疑脱，退食筆硯方能櫜。
乘除賴有此事在，庶幾可以均吾勞。
人生誤落世網內，區區係累安足逃。
要之虚中日自靜，不使內外相鈎膠。
無窮來物彼千萬，坐任變化無吾騷。
崢嶸年華已遒暮，不日春意生蘭蒿。
一樽相與莫相放，天下萬事從滔滔。